b'\n_START_ARTICLE_\nReporta\xc5\xbeni roman\n_START_PARAGRAPH_\nReporta\xc5\xbeni roman je oblika dokumentarne pripovedi, ki v sedanjiku objektivno opisuje in pripoveduje o izpri\xc4\x8danih stvareh, osebah ali dogodkih. Zgleduje se pri novinarskih \xc5\xbeanrih reporta\xc5\xbei, intervjuju, anketi in citira \xc4\x8dasopisne izrezke. Nekateri avtorji prihajajo iz novinarskih vrst ali pa si izberejo pripovedovalca novinarja (reporterja).\n_START_SECTION_\nNastanek reporta\xc5\xbenega romana\n_START_PARAGRAPH_\nRazvil se je v 30. letih 20. stoletja, zlasti v sovjetski literaturi in pri tistih zahodnih avtorjih, ki jih je fasciniral sovjetski socialni eksperiment po oktobrski revoluciji. Dokumentiral je razli\xc4\x8dne vrste dru\xc5\xbebenih manifestacij in akcij, odnose v neposredni proizvodnji. Nastanek reporta\xc5\xbene proze opazimo pri futuristih in konstruktivistih, svojo utemeljitev pa je dobila leta 1929 v\xc2\xa0\xc2\xbbliteraturi dejstev\xc2\xab. \xc5\xa0e enkrat se je obnovil v sovjetski publicisti\xc4\x8dni, potopisni in spominsko-esejisti\xc4\x8dni prozi po drugi svetovni vojni, kakr\xc5\xa1no so pisali Ove\xc4\x8dkin, Erenburg, Paustovski, Tendrjakov, Sol\xc5\xbeenicin, Kuznecov, Nekrasov, Bondarev, Katajev in drugi. Gre za obliko socialno anga\xc5\xbeirane literature. Pisatelji radi poudarjajo, da so gradivo za roman natan\xc4\x8dno pre\xc5\xa1tudirali._NEWLINE_Ni samo novinarstvo vplivalo na roman, ampak tudi narobe. Uporaba literarnih postopkov v novinarskih \xc5\xbeanrih je v ZDA dobila ime novi \xc5\xbeurnalizem (new journalism); izraz je utrdil pisatelj in novinar Tom Wolfe. V zvezi s Trumanom Capotejem pa uporabljajo izraze nefikcijski roman (non-fiction novel), fakcija (faction), creative nonfiction, docufiction, narrative journalism, literary reportage.\n_START_SECTION_\nSlovenski reporta\xc5\xbeni roman\n_START_PARAGRAPH_\nNa Slovenskem je izraz reporta\xc5\xbeni roman v rabi od 1931 do 50. let, zlasti za socialnorealisti\xc4\x8dne pisatelje. V tedniku za radiofonijo Radio Ljubljana, glasilo slovenskih poslu\xc5\xa1alcev je 1935 izhajal "dokumentari\xc4\x8dni reporta\xc5\xbeni roman" Al Capone \xe2\x80\x93 car chica\xc5\xa1kih banditov Freda D. Pasleya, ki spada pravzaprav v \xc5\xbeanr biografskega romana. Kritika je uporabila izraz v zvezi z naslednjimi romani: Mira Miheli\xc4\x8d: Tiha voda, Anton Ingoli\xc4\x8d: Vinski vrh (roman v dveh delih \xe2\x80\x93 \xc5\xbdeja in Trgatev) in Pot po nasipu, Kje ste, Lamutovi (1966) in Lastovka \xc4\x8dez ocean (1966; pripovedovalec je v vlogi novinarke), Boris Pahor: Nomadi brez oaze, Edvard Kocbek: Lu\xc4\x8di na severu, Pre\xc5\xbeihov Voranc: Po\xc5\xbeganica, prekmurski emigrant Frank B\xc3\xbckvi\xc4\x8d je v \xc5\xa1tirih knjigah napisal Brezdomce. Reporta\xc5\xbeni slog je gojil Ivan Potr\xc4\x8d, me\xc5\xa1anica reporta\xc5\xbee in leposlovja so tudi potopisi Ivana Sivca (Prve lastovke, Ranjeno drevo, 2008, Rib\xc4\x8dev dohtar, 2009)._NEWLINE_Za kraj\xc5\xa1e oblike reporta\xc5\xbenega leposlovja oziroma dokumentarne fikcije so bili v rabi tudi izrazi reporta\xc5\xbena pripoved, reporta\xc5\xbena proza, reporta\xc5\xbena \xc4\x8drtica, reporta\xc5\xbena lirika.'